text: Nu kan modernisering af Skamlingsbanken begynde
  21 februar 2019 kl. 18.54
  Den gamle fredning af Skamlingsbanken er ophævet. Nu kan planerne om nyt besøgscenter sættes igang.
  Nu kan der komme gang i planerne om at modernisere Skamlingsbanken syd for Kolding. Fredningsnævnet har ophævet den eksisterende fredning fra 1936. Den forhindrede planerne om at modernisere området med bl.a. et nyt besøgscenter og en ny folkemødeplads.
  Esben Christoffersen, formand, Danmarks Naturfredningsforening, Kolding  : "Det er en markant større og bedre fredning end den oprindelige fra 1936."
  I stedet gennemføres en ny fredning, som gør det muligt at gøre Skamlingsbanken til et tidssvarende sted. 
  
  Superglad 
  - Det er en markant større og bedre fredning end den oprindelige fra 1936, siger formanden for Danmarks Naturfredningsforening i Kolding, Esben Christoffersen.
  - Vi sikrer offentligheden adgang til hele Skamlingsbanken, og vi beskytter naturen i generationer fremover, siger han.
  Borgmester i Kolding, Jørn Pedersen (V), siger, han er superglad.
  Jørn Pedersen, borgmester, Venstre, Kolding Kommune: "Der er ingen tid at spilde, for Skamlingsbanken indgår i fejringen næste år af hundredeåret for Sønderjyllands genforening med Danmark."
  - Nu kan vi komme i gang, og der er ingen tid at spilde, for Skamlingsbanken indgår i fejringen næste år af hundredeåret for Sønderjyllands genforening med Danmark, siger borgmesteren. 
  
  40 millioner
  A.P. Møller Fonden har givet 40 mio. kr. til en delvis realisering af udviklingsplanen for området. Foreningen Plan-Danmark har doneret en halv mio. kr. til renovering af mindesmærker.
  
  Skamlingsbanken ligger 113 meter over havet og er det højeste udsigtspunkt i Sønderjylland. I klart vejr er der enestående udsigt over Lillebælt til Fyn og helt til Nordals. Stedet var et nationalt samlingspunkt for danskheden, dengang Sønderjylland var tysk og grænsen til det daværende Prøjsen gik lige syd for stedet.
  
  